Артюр Рембо
Митничарите

Превод от френски: Кирил Кадийски, —

chitanka.info

И който казва „Баста!“, и който вика „Бре!“ —

моряци, войни, гмеж след рухналата Слава

са нищо, нищо пред Граничната Застава,

успяла и лазура на две да раздере.

С лула и с нож на кръста, кой може да ги спре!

Мъглата почне да лигави като крава

горичката — и те със своя дог тогава,

на страшен пир поели, се чувстват най-добре.

Дори за Нимфите валиден е законът!

Фра Дяволо ще спрат и Фауст ще подгонят:

„Не мърдай, старче! Бързо торбата разтвори!“

А щом красавица на тясно те прикарат,

и прелестите скрити ще проверят дори!

За Нарушителя жив ад е Митничарят!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.